Document ID: 32004R0753

Komisijos reglamentas (EB) Nr. 753/2004
2004 m. balandžio 22 d.
įgyvendinantis Europos Parlamento ir Tarybos sprendimą Nr. 1608/2003/EB dėl mokslo ir technologijų statistikos
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. liepos 22 d. Europos Parlamento ir Tarybos sprendimą Nr. 1608/2003/EB dėl Bendrijos mokslo ir technologijų statistikos rengimo ir plėtros [1], ir ypač į jo 3 straipsnį,
kadangi:
(1) Būtina patvirtinti priemones dėl atskirų statistikos veiksmų įgyvendinimo, kaip nustatyta Sprendimo Nr. 1608/2003/EB 2 straipsnyje; šie veiksmai yra būtini, siekiant nustatyti Bendrijos mokslo, technologijų ir inovacijų statistiką.
(2) Bendrijos statistikos programa yra pamatas rengti visą Bendrijos statistiką, o 2002 m. gruodžio 16 d. Europos Parlamento ir Tarybos sprendimu Nr. 2367/2002/EB dėl 2003-2007 m. Bendrijos statistikos programos [2] buvo konkrečiai nustatyta 2003-2007 m. mokslo ir technologijų statistikos rengimo ir gerinimo darbų programa.
(3) Būtina užtikrinti Bendrijos mokslo ir technologijų statistikos atitikimą kitiems tarptautiniams standartams, todėl reikia atsižvelgti į Ekonominio bendradarbiavimo ir plėtros organizacijos (OECD) bei kitų tarptautinių organizacijų atliktą darbą.
(4) Įgyvendinant Sprendimą Nr. 1608/2003/EB ir priimant nuostatas dėl teisės naudotis administraciniais šaltiniais ir dėl statistikos konfidencialumo, reikėtų atsižvelgti į 1997 m. vasario 17 d. Tarybos reglamentu (EB) Nr. 322/97 dėl Bendrijos statistikos [3] nustatytus pamatus.
(5) Šiame reglamente numatytos priemonės atitinka Statistikos programų komiteto nuomonę,
PRIĖMĖ ŠĮ REGLAMENTĄ:
1 straipsnis
Priemonės, įgyvendinančios Sprendimą Nr. 1608/2003/EB dėl Bendrijos mokslo ir technologijų statistikos, yra tokios, kaip išdėstyta šiame reglamente.
2 straipsnis
1. Šis reglamentas apima šias sritis:
a) tyrimų ir taikomosios veiklos statistiniai duomenys;
b) valstybės biudžeto asignavimų ir išlaidų tyrimams ir taikomajai veiklai (GBAORD) statistiniai duomenys;
c) mokslo ir technologijų žmogiškųjų išteklių statistiniai duomenys, įskaitant lyties ir mobilumo statistinius duomenis (HRST), patentų statistiniai duomenys, aukštųjų technologijų pramonės šakų ir žiniomis pagrįstų paslaugų statistiniai duomenys bei kiti mokslo ir technologijų statistiniai duomenys.
Priedo 1 ir 2 skyriuose yra nustatyti a ir b punktuose nurodytų sričių statistinių kintamųjų sąrašai, apimamos veiklos rūšys ir sektoriai, rezultatų suskirstymas, duomenų perdavimo dažnumas ir galutiniai terminai, bandomosios studijos kurti, inter alia, naujus kintamuosius ir kita tam tikra veikla bei pereinamasis laikotarpis.
Reikalingi duomenys apie c punkte nurodytas sritis dažniausiai gaunami iš esamų statistikos ar kitų duomenų šaltinių, kaip nurodyta priedo 3 skyriuje.
2. Remiantis Europos Parlamentui ir Tarybai pateiktų ataskaitų, kaip numatyta Sprendimo Nr. 1608/2003/EB 5 straipsnyje, išvadomis, statistinių kintamųjų sąrašai, apimamos veiklos rūšys ir sektoriai, rezultatų suskirstymas, duomenų perdavimo dažnumas ir galutiniai terminai, bandomųjų studijų sąrašas ir kiti rodikliai, nustatyti šio reglamento priede, tam tikrais atvejais iš naujo reguliariai tikslinami minėtojo sprendimo 4 straipsnyje nurodyta tvarka.
3 straipsnis
Valstybės narės būtinus duomenis gauna naudodamos įvairiausius šaltinius, pavyzdžiui, atrankinius tyrimus, administracinius duomenų šaltinius ar kitus duomenų šaltinius. Kitų duomenų šaltinių kokybė arba statistikos įvertinimo tvarka yra bent jau lygiavertė atrankinių tyrimų arba administracinių duomenų šaltinių kokybei ir įvertinimo tvarkai.
4 straipsnis
Priede išvardytos statistikos sritys yra pagrįstos suderintomis sąvokomis ir sąvokų apibrėžimais, pateiktais Fraskati vadovo (Frascati Manual), Kanberos vadovo (Canberra Manual) ar kitų suderintų standartų naujausiose versijose.
Valstybės narės šias suderintas sąvokas ir sąvokų apibrėžimus taiko jų renkamai statistikai.
Europos Parlamentui ir Tarybai pateiktose ataskaitose, kaip numatyta Sprendimo Nr. 1608/2003/EB 5 straipsnyje, daroma nuoroda į sąvokas ir sąvokų apibrėžimus bei jų taikymą.
5 straipsnis
Valstybės narės priedo 1 ir 2 skyriuose išvardytus kintamuosius perduoda Komisijai (Eurostatui), naudodamos standartinį perdavimo formatą, kurį Komisija (Eurostatas) nustato su jomis bendradarbiaudama.
6 straipsnis
Valstybės narės ir Komisija (Eurostatas) atlieka kokybės įvertinimą.
Valstybės narės, gavusios Komisijos (Eurostato) prašymą, jai perduoda informaciją, būtiną priede nustatytos statistikos, kuri reikalinga Sprendimo Nr. 1608/2003/EB 5 straipsnyje nustatytiems atskaitomybės reikalavimams įvykdyti, kokybei įvertinti.
7 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. balandžio 22 d.

Labels: 7
16
19